Ամառը, երբ ես գեղեցիկ դարձա (հեռուստասերիալ)

***«Ամառը, երբ ես գեղեցիկ դարձա»*** (), ամերիկյան ռոմանտիկ դրամա ժանրի հեռուստասերիալ՝ ստեղծված Ջեննի Հանի կողմից «Amazon Prime Video»-ի համար և հիմնված նրա երեք մասից բաղկացած համանուն վեպի վրա։ Գլխավոր դերում հանդես է գալիս Լոլա Թանգը՝ մարմնավորելով Բելլիին՝ մի դեռահաս աղջկա, որը ներգրավված է սիրային եռանկյունու մեջ Քոնրադ և Ջերեմայա եղբայրների հետ, որոնց մարմնավորում են համապատասխանաբար Քրիստոֆեր Բրայնին և Գևին Կասալենյոն:

Սերիալի նկարահանումները սկսվել են 2021 թվականին։ Առաջին եթերաշրջանը, որը բաղկացած է 7 սերիայից, թողարկվել է 2022 թվականի հունիսի 17-ին։ Նույնիսկ նախքան պրեմիերան, հեռուստասերիալը երկարաձգվել է, և 8 սերիայից կազմված երկրորդ եթերաշրջանը թողարկվել է 2023 թվականի հուլիսի 14-ին։ 2023 թվականի օգոստոսին հաստատվել է, որ սերիալը կունենա նաև երրորդ եթերաշրջան։ 11 սերիայից բաղկացած երրորդ և վերջին եթերաշրջանը նախատեսված է թողարկվել 2025 թվականի հուլիսի 16-ին։

## Սյուժե
«Ամառը, երբ ես գեղեցիկ դարձա» սերիալը պատմում է Իզաբել (Բելլի) Քոնքլինի մասին, որը գրեթե 16 տարեկան է։ Ամեն ամառ նա և իր ընտանիքը այցելում են Սյուզաննա Ֆիշերին՝ Բելլիի մոր լավագույն ընկերուհուն, և նրա երկու որդիներին՝ Ջերեմայային ու Քոնրադին (վերջինիս նկատմամբ Բելլին զգացմունքներ ունի դեռ 10 տարեկանից)։

Անցած ամառների իրադարձությունները ազդել են Բելլիի հետ Քոնրադի ու Ջերեմայայի հարաբերությունների վրա։ Աղջիկը ամեն կերպ փորձում է հաղթահարել մեծանալու և առաջին սիրո դժվարությունները։ Նա հասկանում է, որ ռիսկի գնալը կարևոր է, իսկ փոփոխությունները՝ անխուսափելի։

Ամեն տարի Բելլին և իր ընտանիքը անցկացնում են ամառը մոր լավագույն ընկերուհու տանը, որը գտնվում է Մասաչուսեթսի «Cousins Beach» կոչվող ծովափում։ Մանուկ հասակում նա իրեն մեկուսացած էր զգում, քանի որ չորս երեխաներից ամենափոքրն էր և միակ աղջիկը։ Սակայն այս ամառ Քոնրադն ու Ջերեմայան նկատում են, թե որքան է նա փոխվել վերջին տարվա ընթացքում։ Բելլին զգում է, որ այս ամառն անմոռանալի է լինելու՝ եղբայրների իր նկատմամբ ցուցաբերած ուշադրության պատճառով, ինչն էլ բացատրում է սերիալի անվանումը։

## Դերերում
### Գլխավոր
* Լոլա Թանգ՝ Իզաբել (Բելլի) Քոնքլինի դերում
* Քրիստոֆեր Բրայնի՝ Քոնրադ Ֆիշերի դերում
* Գևին Կասալենյո՝ Ջերեմայա Ֆիշերի դերում
* Շոն Քաուֆման՝ Սթիվեն Քոնքլինի դերում (Բելլիի եղբայրը)
* Ջեքի Չանգ՝ Լորել Փարքի դերում (Բելլիի մայրը)
* Ռեյչել Բլանշար՝ Սյուզաննա Ֆիշերի դերում (Քոնրադի և Ջերեմայայի մայրը)
* Քոլին Ֆերգյուսոն՝ Ջոն Քոնքլինի դերում (Բելլիի հայրը)
* Թոմ Էվերեթ Սքոթ՝ Ադամ Ֆիշերի դերում (Քոնրադի և Ջերեմայայի հայրը)
* Ալֆրեդո Նարսիսո՝ Քլիվլենդ Կաստիլոյի դերում (1-ին եթերաշրջան)
* Միննի Միլս՝ Շեյլաի դերում (1-ին եթերաշրջան)
* Ռեյն Սփենսեր՝ Թեյլոր Մեդիսոն Ջուլի դերում (Բելլիի ամենամոտ ընկերուհին)
* Էլսի Ֆիշեր՝ Սքայի դերում (2-րդ եթերաշրջան)
* Կիռա Սեջվիկ՝ Ջուլիաի դերում (2-րդ եթերաշրջան)
* Իզաբելլա Բրիգս (3-րդ եթերաշրջան)
* Քրիսթեն Քոնոլի (3-րդ եթերաշրջան)

### Երկրորդական
* Դեյվիդ Յակոնո՝ Քեմի դերում
* Սամմեր Մեդիսոն՝ Նիկոլի դերում
* Սոֆիա Բրայանտ (3-րդ եթերաշրջան)
* Լիլի Դոնոհյու (3-րդ եթերաշրջան)
* Զոե դե Գրանմեզոն (3-րդ եթերաշրջան)
* Էմմա Իշտա (3-րդ եթերաշրջան)
* Թաներ Զագարինո (3-րդ եթերաշրջան)

## Էպիզոդներ

## Ստեղծում
### Զարգացում
2021 թվականի փետրվարի 8-ին Amazon-ը պատվիրել է սերիալի արտադրությունը՝ 8 սերիայից բաղկացած առաջին եթերաշրջանով։ Սերիալը հիմնված է Ջեննի Հանի 2009 թվականի համանուն վեպի վրա։ Հանը հանդես է գալիս որպես հեղինակ, սցենարիստ և գործադիր պրոդյուսեր։ Նրա հետ միասին գործադիր պրոդյուսերներ են Գաբրիել Սթենթոնը, Քերըն Ռոզենֆելդտը, Ննե Էբոնգը և Հոուփ Հարթմանը։ Սթենթոնը նաև առաջին եթերաշրջանի սցենարի համահեղինակ է։

2022 թվականի հունիսի 8-ին, սերիալի պրեմիերայից առաջ, Amazon-ը հաստատել է երկրորդ եթերաշրջանի նկարահանումները, որտեղ Հանը և Սարա Քուսերքան դարձել են համահեղինակներ։ 2023 թվականի օգոստոսի 3-ին, երկրորդ եթերաշրջանի եզրափակչից առաջ, սերիալը երկարաձգվել է երրորդ եթերաշրջանով, և Հանն ու Քուսերքան մնացել են ստեղծագործական թիմի ղեկավարներ։

### Դերասանական կազմ
2021 թվականի ապրիլի 28-ին Լոլա Թանգը, Ռեյչել Բլանշարը, Ջեքի Չանգը և Քրիստոֆեր Բրայնին միացաել են դերասանական հիմնական կազմին։ 2021 թվականի հուլիսին Գևին Կասալենյոն, Շոն Քաուֆմանը, Միննի Միլսը և Ալֆրեդո Նարսիսոն նույնպես միացել են գլխավոր կազմին, իսկ Սամմեր Մեդիսոնը, Դեյվիդ Յակոնոն, Ռեյն Սփենսերը և Թոմ Էվերեթ Սքոթը ստացել են երկրորդական դերեր։

2022 թվականի օգոստոսի 31-ին Կիռա Սեջվիկը և Էլսի Ֆիշերը միացել են երկրորդ եթերաշրջանի երկրորդական կազմին։ 2023 թվականի ապրիլի 20-ին Միննի Միլսը հաստատել է, որ լքել է սերիալը մինչև երկրորդ եթերաշրջանի նկարահանումների սկսվելը։

2025 թվականի հունիսի 4-ին հայտարարվել է, որ Իզաբելլա Բրիգսը և Քրիսթեն Քոնոլին միացել են երրորդ եթերաշրջանի հիմնական կազմին, իսկ Սոֆիա Բրայանտը, Լիլի Դոնոհյուն, Զոե դե Գրանմեզոնը, Էմմա Իշտան և Թաներ Զագարինոն կխաղան երկրորդական դերեր։

### Նկարահանումներ
Առաջին եթերաշրջանի նկարահանումները տեղի են ունեցել 2021 թվականին Ուիլմինգթոնում (Հյուսիսային Կարոլինա), այդ թվում՝ Կարոլինա ծովափ, Ֆորտ Ֆիշեր և այլ վայրերում։

Երկրորդ եթերաշրջանի նկարահանումները սկսվել են 2022 թվականի հուլիսին և ավարտվել են նույն տարվա նոյեմբերին։

Երրորդ եթերաշրջանի նկարահանումները նախատեսված էին 2023 թվականին, սակայն հետաձգվել են Writers Guild և SAG-AFTRA գործադուլների պատճառով (2023 թվականի մայիս-նոյեմբեր)։ 2024 թվականի հունվարի վերջին հաստատվել է, որ երրորդ եթերաշրջանի նախապատրաստական աշխատանքները սկսվել են Ուիլմինգթոնում, իսկ նկարահանումները սկսվել են 2024 թվականի մայիսի 14-ին։

## Թողարկում
Սերիալը առաջին անգամ թողարկվել է Amazon Prime Video-ում 2022 թվականի հունիսի 17-ին։ Երկրորդ եթերաշրջանի առաջին երեք սերիաները հասանելի են դարձել 2023 թվականի հուլիսի 14-ին, իսկ մնացած հինգը թողարկվել են շաբաթական կտրվածքով մինչև օգոստոսի 18-ը։ 11 սերիայից բաղկացած երրորդ և վերջին եթերաշրջանը կթողարկվի 2025 թվականի հուլիսի 16-ին (երկու սերիա միանգամից), այնուհետև՝ շաբաթական մեկ սերիայով մինչև 2025 թվականի սեպտեմբերի 17-ի եզրափակիչը։

## Ծանոթագրություններ

Կատեգորիա:2022 հեռուստասերիալներ
Կատեգորիա:Ամերիկյան դրամա հեռուստասերիալներ
Կատեգորիա:Ամերիկյան հեռուստասերիալներ
Կատեգորիա:Անգլերեն հեռուստասերիալներ
Կատեգորիա:Գրական ստեղծագործությունների էկրանավորումներ
Կատեգորիա:Դրամա հեռուստասերիալներ
Կատեգորիա:Ռոմանտիկ հեռուստասերիալներ